**Muguri de speranță**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Muguri de speranță

Lacrimilor noastre-amare

Plânse toate-n taină seara

Le-a răspuns pe îndelete

Milostivă, Primăvara.

Iată, jeluirile cumplite

Îngânate sub fulgi grei

Ea le schimbă-nduioșată

În cucernici ghiocei.

Se coboară-așa... sfioasă

Mângâind în mers copacii

Muguri vii răsar în urmă-i

Și-ard în poienițe macii.

Ca un văl de aer proaspăt

Peste codrii-nalți se-ntinde

Râu'-și murmură-nvierea

Miozotul se aprinde.

Prin coroanele-nfrunzite

Blând scăldate în lumină

Cântăreții biruinței

Simfoniile-și îmbină.

Și cu trilul lor firav

Ce vibrează-n dulci culori

Ne dau știre c-au sosit

Trubadurii călători.

În grădini se-așterne viața

Azvârlind prin pomi culoare

Râd de lângă fântânioară

Trandafirii pe cărare.

Înflorind natura-ntreagă,

După legea ei firească

Prinde, fiindcă-i Primăvară,

Parcă și-omul să-nflorească.